Návrhom na zmenu rozhodnutia o vlastných zdrojoch 2020/2053 prijatým 22. decembra 2021 sa do rozpočtu EÚ pridávajú tri nové vlastné zdroje. Tieto navrhované nové vlastné zdroje budú založené na systéme EÚ na obchodovanie s emisnými kvótami skleníkových plynov a na mechanizme kompenzácie uhlíka na hraniciach a budú zahŕňať národný príspevok do rozpočtu EÚ na základe podielu zo zostatkových ziskov nadnárodných podnikov prerozdelených do členských štátov podľa smernice Rady o vykonávaní globálnej dohody o prerozdelení práv na zdanenie, ktorú Komisia predloží v priebehu roka 2022 („prerozdelené zisky“).

V článku 4 návrhu – „Účinky na vlastný zdroj založený na hrubom národnom dôchodku“ – sa zabezpečuje zostatková povaha vlastného zdroja založeného na hrubom národnom dôchodku. Dopĺňa sa ním článok 5 nariadenia (EÚ, Euratom) č. 609/2014 tým, že sa v ňom stanovuje, že suma vlastného zdroja založeného na hrubom národnom dôchodku sa vypočíta až po pripočítaní príjmov pochádzajúcich zo všetkých ostatných vlastných zdrojov, už existujúcich aj nových. Zabezpečuje sa v ňom aj to, aby sa pri zapisovaní vlastného zdroja založeného na hrubom národnom dôchodku do účtovných záznamov a pri sprístupňovaní tohto vlastného zdroja zohľadnili hrubé zníženia poskytnuté v rozhodnutí o vlastných zdrojoch v znení zmien.

Cieľom návrhu je zvýšiť predvídateľnosť pre členské štáty pri sprístupňovaní vlastných zdrojov do rozpočtu EÚ a stanoviť postupy pre riešenie sporov. Návrh je v súlade so zásadou proporcionality, pretože neprekračuje rámec toho, čo je nevyhnutné a primerané na uspokojivé dosiahnutie tohto cieľa.

so zreteľom na stanovisko Európskeho dvora audítorov,

keďže:

(1)Rozhodnutím Rady (EÚ, Euratom) 2020/2053 zmeneným rozhodnutím Rady [XXX] sa zavádzajú nové vlastné zdroje – systém obchodovania s emisiami (ďalej len „vlastný zdroj založený na systéme obchodovania s emisiami“) zriadený smernicou Európskeho parlamentu a Rady 2003/87/ES, mechanizmus kompenzácie uhlíka na hraniciach (ďalej len „vlastný zdroj založený na mechanizme kompenzácie uhlíka na hraniciach“) zriadený nariadením Európskeho parlamentu a Rady (EÚ) [XXX] a podiel zo zostatkových ziskov najväčších a najziskovejších nadnárodných podnikov prerozdelených do členských štátov (ďalej len „vlastný zdroj založený na prerozdelených ziskoch“) stanovený v [smernici o vykonávaní globálnej dohody o prerozdelení práv na zdanenie]. Vlastný zdroj založený na systéme obchodovania s emisiami, vlastný zdroj založený na mechanizme kompenzácie uhlíka na hraniciach a vlastný zdroj založený na prerozdelených ziskoch (ďalej spolu len „nové vlastné zdroje“) by sa takisto mali Únii sprístupniť za najlepších možných podmienok, a preto by sa mali stanoviť pravidlá pre členské štáty týkajúce sa sprístupnenia týchto vlastných zdrojov Komisii.

(2)Nariadenie Rady (EÚ, Euratom) č. 609/2014 obsahuje ustanovenia o sprístupňovaní vlastných zdrojov Komisii a o administratívnych postupoch, ktoré sú spoločné aj pre iné vlastné zdroje. Podobné ustanovenia by sa mali v prípade potreby stanoviť aj pre nové vlastné zdroje.

(3)Členské štáty by mali uchovávať pre potreby Komisie doklady a informácie, ktoré jej umožňujú vykonávať právomoci, ktoré sa na ňu preniesli v súvislosti s vlastnými zdrojmi Únie, a ak je to potrebné, tieto doklady a informácie jej poskytnúť. Členské štáty by najmä mali zabezpečiť poskytovanie pravidelných výkazov vlastných zdrojov Komisii.

(4)Výpočet uplatniteľnej sadzby výberu vlastného zdroja založeného na hrubom národnom dôchodku (HND) by sa mal uskutočniť po pripočítaní príjmov zo všetkých ostatných vlastných zdrojov uvedených v rozhodnutí Rady (EÚ, Euratom) 2020/2053 a príjmov z finančných príspevkov na doplnkové programy výskumu a technologického rozvoja, ako aj ostatných príjmov.

(5)S cieľom znížiť administratívne zaťaženie členských štátov a Komisie pri sprístupňovaní vlastného zdroja založeného na systéme obchodovania s emisiami by členské štáty mali zabezpečiť, aby sa podiel platby pochádzajúci z obchodovania s kvótami formou aukcie aukčnými platformami podľa nariadenia Komisie (EÚ) č. 1031/2010 sprístupnil Komisii prevodmi zo zúčtovacích systémov alebo z vyrovnávacích systémov prepojených s týmito platformami.

(6)Treba zabezpečiť, aby sa podiel príjmov z kvót, s ktorými sa neobchodovalo formou aukcie, sprístupnil Komisii. Ak sa členské štáty rozhodnú, že s kvótami nebudú obchodovať formou aukcie, Komisia by mala vypočítať zodpovedajúce sumy. Tieto sumy by si Komisia mala vyžiadať a členské štáty by ich mali sprístupňovať každý mesiac v bežnom rozpočtovom roku.

(7)Treba zohľadniť vplyv solidárneho mechanizmu úprav. V prípade vlastného zdroja založeného na systéme obchodovania s emisiami sa na členské štáty môže vzťahovať maximálny príspevok alebo minimálny príspevok. Príslušný pozitívny alebo negatívny vplyv by sa mal zahrnúť do súm vyžiadaných Komisiou a sprístupnených každý mesiac členskými štátmi.

(8)S cieľom zohľadniť cyklus vykonávania mechanizmu kompenzácie uhlíka na hraniciach by sa vlastný zdroj založený na mechanizme kompenzácie uhlíka na hraniciach mal každoročne sprístupňovať tak, že vo februári druhého roka nasledujúceho po bežnom roku sa splatné sumy vložia na účet založený na tento účel podľa nariadenia (EÚ, Euratom) č. 609/2014.

(9)Vlastný zdroj založený na prerozdelenom zisku by sa mal sprístupňovať mesačne v roku nasledujúcom po roku, v ktorom každý členský štát zaslal svoj ročný výkaz súm zostatkových ziskov, ktoré mu boli prerozdelené a ktoré vykázali nadnárodné podniky patriace do rozsahu pôsobnosti [smernice o vykonávaní globálnej dohody o prerozdelení práv na zdanenie].

(10)Postupom výpočtu úrokov by sa malo zaistiť najmä to, aby vlastné zdroje boli sprístupnené včas a v plnej výške. V prípade omeškania pri vkladaní vlastných zdrojov na účty by členské štáty mali platiť úroky. V súlade so zásadou správneho finančného riadenia by sa malo zaistiť, aby náklady na vymáhanie splatných úrokov z vlastných zdrojov, ktoré boli sprístupnené s omeškaním, neprekročili výšku splatných úrokov.

(11)Aby bolo v prípade nezhody medzi členskými štátmi a Komisiou v súvislosti s opravami a úpravami vlastného zdroja založeného na mechanizme kompenzácie uhlíka na hraniciach a vlastného zdroja založeného na prerozdelených ziskoch možné prerušiť obdobie, za ktoré vznikajú úroky, mali by sa zaviesť aj ustanovenia, ktoré by odrážali súčasnú prax platieb, na ktoré sa vzťahuje výhrada, pokiaľ ide o sumy vlastných zdrojov splatné do rozpočtu Únie, čím členským štátom vznikne možnosť podať v súlade s článkom 268 a článkom 340 ods. 2 ZFEÚ proti Komisii žalobu pre bezdôvodné obohatenie. Platba, na ktorú sa vzťahuje výhrada, by však mala byť naďalej výnimočná. Judikatúra Súdneho dvora Európskej únie týkajúca sa článkov 258 až 260 ZFEÚ zostáva v plnej miere uplatniteľná.

(12)Pre prípad nezhody medzi členskými štátmi a Komisiou v súvislosti s opravami a úpravami vlastného zdroja založeného na mechanizme kompenzácie uhlíka na hraniciach a vlastného zdroja založeného na prerozdelených ziskoch by sa mal zaviesť postup preskúmania s cieľom zlepšiť transparentnosť a zabezpečiť efektívne urovnávanie sporov.

(13)S cieľom uľahčiť riadne uplatňovanie finančných pravidiel týkajúcich sa vlastných zdrojov treba prijať ustanovenia, ktorými sa zabezpečí úzka spolupráca medzi členskými štátmi a Komisiou prostredníctvom príslušného výboru.

(14)S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci týkajúce sa stanovenia vzorov výkazov vlastných zdrojov. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011.

(15)Na prijímanie vykonávacích aktov, v ktorých sa stanovia vzory výkazov vlastných zdrojov, by sa vzhľadom na technickú povahu týchto aktov mal uplatňovať konzultačný postup.

(16)Z dôvodu konzistentnosti by toto nariadenie malo nadobudnúť účinnosť v ten istý deň ako rozhodnutie Rady 20xx/xxxx/EÚ, Euratom a malo by sa uplatňovať od 1. januára 2023. Článok 2 ods. 3, článok 5 ods. 5 a články 9, 15 a 16 by sa mali uplatňovať odo dňa uplatňovania [smernice o vykonávaní globálnej dohody o prerozdelení práv na zdanenie] alebo odo dňa nadobudnutia platnosti a účinnosti mnohostranného dohovoru, podľa toho, čo nastane neskôr,

PRIJALA TOTO NARIADENIE: